  Виталий Пронин Пӧсь улэмен тросэз адямиос вулы матэгес кыстӥсько, кин ке пылаське, кин ке шур дурын шутэтске. Ву кужым сётэ ке но, солэсь утиськыны-чакласькыны но кулэ. Сарапулысь спасательёс Кам шурлэн ярдуртӥз ортчизыТуспуктӥз МЧС-лэн пресс-службаезШаерысьтымы огъя югдурен тодматӥз Россиысь МЧС-лэн Удмурт Республикая Валтӥсь управлениысь шуръёс вылын кышкытлыклэсь утиськонъя ёзэн кивалтӥсь Алексей Анохин. Туэ 14 мурт выйиз ни, пӧлысьтызы 8-эз — пыласькон вакыт кутскем бере. Тросаз муниципал кылдытэтъёсын шур котыръёсыз сузязы-утялтӥзы ни, документъёс лэсьто на, озьы 14-тӥ июльлы шаерысьтымы 7 интыын гинэ пыласькыны лэземын ай. Матысь дыре соослэн лыдзы йылыны кулэ. Ӵем дыръя адямиос вуын асьсэды кызьы возьыны уг тодо яке шӧмаськемын луо. Кылсярысь, кылем арня пумын, 9-тӥ — 10-тӥ июле, 4 шудтэм учыр вал: 3 мурт выйиз, 1-ез ышиз — шедьтэмын ӧвӧл ай. Спасательёс нуналлы быдэ рейдъёсы потало, калык пӧлын валэктон уж нуо ке но, пӧсь куазен соослэсь верамзэс пелязы понӥсьёс туж ичи. — Гуртъёс котырысь ӵыпетъёсын пыласькыны лэземын ӧвӧл ке но, адямиос вуэ пыро, — шуэ Алексей Анохин. — Тужгес сак луоно, нылпиос пыласькыку, вӧзазы одно ик луыны кулэ уяны быгатӥсь бадӟым адямиос. Пичи Пурга ёросысь Столярово гурт дорын шуре выйиз Казаньысь 12 аресъем пияш. Со лыктэмын вылэм Агрызысь тодмоосыз доры. Отысь семья, 4 бадӟымъёс но 4 пиналъёс, Столяровое мынӥллям шур дырын шутэтскыны. Бадӟымъёс курытсэ юыку, пиналъёс асьсэ коже пыласькиллям. Та учыръя Уголовной кодексысь 109-тӥ статьялэн 1-тӥ частезъя уголовной уж ӝутэмын. Со сяна, егит пиос выйизы Глазов но Эгра ёросъёсын. Выйисьёс пӧлысь 90 процентэз шӧмаськемын луо. Кылсярысь, 9-тӥ июле Пичи Пурга ёросысь Яган-Докъя гуртысь ӵыпетэ 64 аресъем воргорон выйыны кутскем. Ярам, сое дыраз синйылтӥллям гуртоос: 59 но 62 аресъем нылкышноос, сузэръёс сое шурысь поттӥллям но нырысетӥ юрттэт сётӥллям. 10-тӥ июле вазь ӵукна водолазъёслы ужано луиз Дэри ёросысь Вожойыл гурт котырысь ӵыпетын. 17 аресъем нылаш выем. Егитъёс быдэс уй шулдыръяськиллям, нош эшсылэсь ышемзэ ӵукнаяз гинэ синйылтӥллям. ОСВОД-ысь спасательёс та нуналъёсы 2 муртэ поттӥзы. 12-тӥ июле 15 час котырын Иж ӵыпет шорысь синйылтӥллям тыбыр вылаз вырӟылытэк кыллись кышномуртэ. Со йырсазьзэ ыштэмын вылэм. Спасательёс сое ярдуре поттӥзы — кышномурт сазьтӥськиз. Спасательёс ало: - тодмотэм интыын пыласькиськоды ке, нырысь ик, калленэн пырыса, шурлэсь пыдэссэ эскере; — вуэ пыремлэсь азьло шынды шорын кема улыны уг яра; — пеймыт вакытэ шуре эн пыре; — тодады возе: пӧсь куазь но кудӟытӥсь юон эшъёс ӧвӧл. Спасательёс чаклало на нюлэскы шутэтскыны потэмъёсты но. Та вакытэ тэльын тылскыны уг яра. Сикъёсты но шур котыръёсты вылласянь эскеро пилоттэк лобась аппаратъёс. Сике ветлӥсьёс али трос. Кин ке узы-борыя, кин ке губия. Апрель толэзьысен 70-лэсь трос адями нюлэскы йыромиз ни, 8 мурт шедьтэмын ӧвӧл на. Ӵемгес йыромо 60 ареслэсь бадӟымъёс, спасательёс тросгес потало Дэри ёросысь сикъёсы. Спасательёс ало: — арлыдо адямиосты огназэс нюлэскы ӧвӧл лэзёно; — одно ик яркыт дӥсяськоно но сьӧрады телефон кутоно; — йыромиды ке, ӝегатскытэк жингыртоно 112 номеро телефонъя. Валентина Емельянова  